**Mark. 4:35-5:43**

**“Bly maar net glo!”**

*Andries Burger, GK Pinetown, 03 November 2019*

*Sing: Lied 164:1,2; Ps. 145:1, 4, 5, 10(Totius); Loof Hom met die tromme!; Lied 177:1,2; Ps. 33:5, 7 (Cloete)*

*Vir Nagmaal Sing: Lied 253:1, 2; Lied 525:3; Lied 510 tussen tafels; Lied 292:1*

<< Lees Markus 4:35-5:43>>

In hierdie lewe kan jy jou nie ŉ dag van groter wanhoop voorstel nie.

Die mens se kwesbaarheid, ons swakheid en nietigheid word so duidelik sigbaar in die vier gebeurtenisse waarvan ons gelees het.

Nie net destyds nie, met al ons wetenskap en tegnologie het ons steeds geen verweer wanneer hierdie aanslae ons vasgryp nie.

Toe hulle deur die nag oor die meer vaar, bars daar so ŉ verwoeste stormwind los dat die onstuimige see selfs baie ervare vissers in wanhoop laat uitroep dat hulle vergaan.

Die volgende oggend kom hulle aan wal en daar kom ŉ man na hulle toe wat deur duisende bose geeste besete is sodat geen mens vir hom uitkoms kan bied nie.

In die skare is daar die vrou wat vir 12 jaar al alle moontlike behandeling ondergaan het maar steeds siek bly, onrein sodat sy van die geloofsgemeenskap van haar mense afgesny word. Geen mens kan haar meer help nie...

En dan nog ŉ pa wie se kind besig is om haar stryd teen die dood te verloor – magteloos, moedeloos moet haar ouers toekyk terwyl die skemerskadu van die dood al donkerder word totdat die duister van die dood nog ŉ slagoffer eis...

Vier situasies waarin mense geen kans op uitkoms meer het nie, al hulle opsies en planne kom tot niks nie, dis hopeloos...

En juis in daardie donker dag van totale wanhoop, skyn die allerhelderste lig van hoop en verlossing - Jesus Christus.

Eers is Jesus se menslikheid duidelik sigbaar daarin dat Hy so moeg is dat Hy nie eens van die geraas en geskommel van die stormwind en die golwe wakker word nie.

Maar as sy dissipels Hom wakker maak –

dan leer ons Jesus se ander kant ken: sy heerskappy, sy majesteit, alle mag in hemel en op aarde soos Hy later sou sê.

Hy beveel net een keer en die orkaanwind gaan lê, die skuimende golwe word spieëlglad...

Jesus Christus is baas oor die natuur, nie net die bytjies en die skoenlappers en die bergstroompies en sagte wit wolkies nie –

Hy is baas oor die orkane en die tsunami’s oor die droogtes en die oorstromings, die aardbewings – noem maar op...

Toe hulle die oggend na die storm wat stil geword het aan land kom aan die oostekant van die meer, toe kom die man wat deur bose geeste besete was op hulle af.

Dit is duidelik dat daar menslik gesproke vir die man geen hoop meer was nie. Die mense kon hom nie beheer nie – nie vir sy eie veiligheid nie en ook nie vir die veiligheid van hulle gemeenskap nie.

Kaal en verstote bly hy tussen die grafte – meer haglik as dit kan jy jou nie indink nie. En ŉ hele gemeenskap wat uit sy pad moes bly.

As Jesus die bose geeste aanspreek – dan erken hulle Hom, hulle bely die waarheid dat Hy die Seun van God, die Allerhoogste is.

En daarom is hulle in sy teenwoordigheid nie geweldadig of ŉ bedreiging nie maar gedwonge onderdanig. Hulle smeek om genade om nie nou al ewig gestraf te word nie, soos hulle weet wel sal kom.

Mens moet oppas om nie te veel te wil inlees in die feit dat Jesus die geeste toelaat om in die varke in te vaar nie – dit is nie die hooffokus van die gebeure nie.

Tog kan ons daaruit sien dat die geeste werklik was, en dat daar baie van hulle was – duisende van hulle, want Legio was ook die verwysing van ŉ afdeling van tussen 4000 en 6000 Romeinse soldate.

Die besete man was sonder enige hoop op vryheid, die hele gemeenskap was sonder hoop en in radeloosheid moes hulle uit sy pad bly.

Maar Jesus is baas oor bose geeste, selfs die duiwels moet Hom gehoorsaam.

Die bevryde man reageer soos mens sou verwag enige verloste mens sou reageer – hy wil by Jesus wees.

Is dit nie wat ons elkeen ook beloof het toe ons ons geloof bely het, soos Geurt twee weke gelede nie – om Hom en die verkondiging van sy Woord, en die gemeenskap met Hom in die Nagmaal met “ywer” op te soek nie?

Maar Jesus stuur hom terug as die eerste sendeling onder sy eie mense – gaan vertel hulle, gaan dat hulle sal hoor en sien wat ek vir jou gedoen het – bly tussen jou mense en wees ŉ getuie... (presies die roeping aan elke gelowige)

En die gemeenskap wat bevry is van die tirannie van die man in bose beheer?

 Hulle vra dat Jesus asseblief moet weggaan.

Die verlies aan die varke kon deel gewees het van hulle motivering, maar dit is nie die rede wat die Bybel gee nie.

Lukas is die enigste wat die rede gee in Luk. 8:35, hulle was bang vir Jesus, hierdie man wie se woorde meer mag het as al hulle boeie. Hy wat gesag het oor ŉ legio bose geeste.

 Ironies om so naby aan God te wees, en Hom dan te vra om te verkas...

Jesus verwyt hulle nie. As jy kies om God nie te aanvaar nie, dan kry jy wat jy kies.

 Maar weet verseker dat jy die gevolge daarvan sal dra...

Jesus gaan weg en vaar terug oor die meer, dit is maar sowat 11 km breed.

 Aan die westekant is hulle weer tussen ŉ menigte mense wat saamdrom om Jesus.

Een van die sinagoge se leiers, kom in geloof na Jesus toe ...

(Wonderlik om te sien dat nie al die godsdiens leiers vir Jesus verwerp het soos die Fariseërs nie, maar dat party tog in Hom geglo het.)

Ek kan my nie ŉ groter magteloosheid indink as wanneer jou kind siek is, ernstig siek is en jy kan daar niks aan doen nie.

ŉ Vriend van ons is ŉ mediese dokter en hy moes toekyk hoe sy 2 jarige dogtertjie sterf aan breinvliesontsteking en hy kon niks daaraan doen nie.

Jare later was hulle gesin in ŉ motorongeluk en niemand is beseer nie, behalwe hulle seuntjie van so 4 of 5 jaar oud – weer kon sy ouers niks doen nie en is hy oorlede...

Jaïrus val op sy knieë voor Jesus en die geloof dat Jesus haar kan gesond maak smeek Hy – kom saam en lê U hande op my dogter sodat sy gesond kan word en lewe...

 Jy kan seker dink hoe verlig en dankbaar hy was toe Jesus saam gaan...

Maar dan die oponthoud, die vertraging –

Jesus maak nie net ŉ vrou gesond nie, Hy stop nog om ŉ hele gesprek met haar te voer...

 O, die ongeduld en angstigheid wat Jaïrus nie moes voel nie?!

Vir 12 jaar al was die vrou siek, van die een dokter na die ander – sy het al die geld wat sy gehad het al uitgegee op soek na genesing.

Tevergeefs, Ongeneeslik, Hopeloos.

En toe hoor sy van Jesus en dat Hy mense gesond maak...

Sy gryp daaraan vas as haar enigste moontlike uitkoms, Sy gryp was aan die hoop dat Jesus haar sal gesond maak.

Maar sy mag nie tussen mense kom nie, terwyl sy bloei is sy onrein en is eenkant toe geskuif in die gemeenskap, eenkant sonder selfs toegang tot God se tempel... As sy aan Jesus sou vat of Hy aan haar sal Hy ook onrein word...

 Skaam en verstote – as sy tog maar net aan sy klere kan raak...

Tussen die skare is sy ongesiens en anoniem, niemand weet van haar siekte nie.

En toe sy aan Jesus se klere raak, toe gebeur die wonder wat sy in geloof verwag het – sy word dadelik gesond. (Nou kan sy stil wegglip het sy dalk gedink...)

Jesus het mag om ŉ siekte wat geen mens kon genees nie, weg te neem net omdat sy aan sy klere geraak het.

Hy is magtiger as enige ongeneeslike siekte.

Maar Jesus maak nie in anonimiteit gesond nie – nie die keer nie.

Ten spyte van sy dissipels se frustrasie en terwyl Hy op pad is na ŉ baie dringender siekbed, fokus Jesus op die vrou – die verstote, die skame,

Wie is jy en wat is die verhaal van jou lewe? Sy is vir Hom belangrik – en so ook die les wat Hy ons leer – “*jou geloof het jou gered*” (v. 34).

Is dit haar geloof wat haar gesond gemaak het (soos mense vandag so graag sê en verkondig)?

 Nee, Jesus het haar gesond gemaak! Kyk self wat staan in v. 30 ...

Die krag wat haar gesond gemaak het, het uit Jesus gegaan, Hy het dit gevoel.

Maar haar geloof het haar na Hom toe gebring – omdat sy in Hom geglo het, het sy Hom opgesoek, aan sy klere gevat omdat sy geglo het Hy sal haar gesond maak.

Haar geloof red haar, want deur geloof kry se deel aan Jesus se genade.

 Maar dit is Jesus wat haar gesond gemaak het.

(So is dit ook met redding – Jesus red met sy verdienste aan die kruis.

Gelowiges word deur geloof gered sê die Bybel.

 Maar nie omdat jou geloof jou red nie – slegs Jesus red jou.

 Maar geloof laat jou deel kry aan sy redding... )

En dan die grootste wanhoop van die dag – die nuus dat Jesus te laat is en dat Jaïrus se dogtertjie reeds gesterf het.

Dis verby, daar is geen hoop meer nie, hou sommer ook op om Jesus daarmee te pla sê hulle vir hom...

Daar is nie ŉ manier dat Jaïrus of enigiemand daar sou kon verstaan wat Jesus bedoel het met sy woorde, *“Moenie jou ontstel nie. Bly maar net glo!”* (v. 36)

Maar Jesus het geweet – Hy was op die punt om baie meer van Homself bekend te maak.

En dis wat Hy doen daar in die kamer toe Hy nie skroom om aan ŉ lyk te vat wat Hom kwansuis onrein sou maak nie.

Jesus is ook baas oor die mens se laaste, die grootste onafwendbare vyand, hy heers selfs oor die dood.

Soos met die stormwind en met die bose geeste, is net sy woorde genoeg om die dood te oorwin. Staan op – en sy staan op!

Hy is magtiger as die dood.

Die nag in die skuit nadat Hy die storm laat bedaar en die see stil gemaak het, vra sy dissipels (4:41), *“Wie kan Hy tog wees dat selfs die wind Hom gehoorsaam?”*

Aan die einde van die volgende dag kan ons daarby vra:

“Wie kan Hy tog wees dat selfs duisende bose geeste Hom gehoorsaam?”

“Wie kan Hy tog wees dat selfs ongeneeslike siekte Hom gehoorsaam?”

 “Wie kan Hy tog wees dat selfs die dood Hom gehoorsaam?”

Hy is Jesus, mens wat so moeg word dat Hy regdeur die ergste storm bly slaap,

 maar Hy is ook die Christus en Hy het al die mag in die hemel en die aarde.

Daar is geen einde aan sy mag nie –

 Hy is die Seun van God die Allerhoogste, Hy is God self!

Wat maak jy wanneer daar vir jou geen uitkoms en geen hoop is nie?

Wanneer dit voel of Jesus lê en slaap terwyl jy wil vergaan in die storm van jou lewe?

 Hoe gemaak as jy geen uitkoms meer het vir jou siekte nie?

Vir die verhoudings in jou lewe wat skeef geloop het, dalk eensaamheid, hartseer, die droogte, dalk broodgebrek en geweld?

En as dit lyk asof ons land nooit weer gaan regkom nie, as dit menslik onmoontlik lyk?

Dit is alles bedreigings wat steeds vandag vir ons onoorkomelik is – met al ons wetenskap en tegnologie en al.

Daar is steeds ontembare verwoestende natuurrampe, ongeneeslike siektes, onsienbare bose aanslae, en die dood wat uiteindelik elkeen oorval.

En dit is maar net alles in hierdie tydelike lewe...

Ons vergeet so maklik van die allerverskriklikste ewige oordeel en straf van God wat kom!

Deur sy profete en apostels beskryf God dit as die duisternis daarbuite waar mens vir ewig sal huil en op hulle tande sal kners (Mat 8:12).

Waar, “*Die wurms wat aan hulle vreet, sal nie vrek nie, en die vuur waarin hulle brand, sal nie geblus word nie; hulle sal iets afgrysliks wees vir al wat leef.”* (Jes. 66:24)

Daar is steeds baie mense wat van God se mag en van sy genade en sy redding hoor, maar dan vra dat Hy moet weggaan. Hulle sal kry wat hulle vra – en hulle sal die prys daarvoor betaal – vir ewig en ewig en ewig...

Dit is wat alle mense, dis wat ek en jy verdien weens die onreinheid van ons sonde...

 Maar vir die wat glo in Jesus Christus is daar ŉ ander uitkoms.

Wat vir die mens waaragtiglik onmoontlik was – om God se toorn oor sonde te dra – dit het Jesus Christus gedoen.

Aan die kruis het Hy God se verterende vuur-woede teen die sonde op Hom geneem en oorwin!

 Sodat elkeen wat in opregte geloof in Christus is,

 daardie ewige onblusbare lyding nie sal ken nie,

 maar die onverdiende genade van ewige saligheid in God se heerlikheid.

Deur geloof kry ons deel aan Christus en die verlossing wat Hy bewerk en aan al sy heerlikheid...

\*\*\*

Vir die dissipels in die bootjie vra Hy of hulle dan nie geloof het nie,

vir die vrou sê Hy dat haar geloof haar gered het,

en wanneer dit lyk of alles finaal verby is – sê Jesus vir Jaïrus,

 *“Moet jou nie ontstel nie. Bly maar net glo!”*

Vir diegene wat kies om nie te glo nie het ek geen trooswoorde nie, net maar weer die uitnodiging, die aanmoediging en die vermaning –

bekeer jou want die koninkryk het naby gekom.

 Die dag kom spoedig wat die Here die ligte afsit en dan is dit te laat...

MAAR, vir elkeen wat waarlik glo in Jesus Christus,

elkeen wie se geloof bevestig word deur ŉ lewe

van hartseer oor sonde, en

van bekering daarvan en

van ŉ voorneme en ywerige strewe na meer en meer geloofsvrugte deur die krag van die Heilige Gees,

 moenie jou ontstel oor die storms in jou lewe nie,

wat in die verlede met jou gebeur het, waarmee jy nou te doen het, of ook die storms wat in die toekoms nog sal kom nie,

nie oor die bose aanslae, die siektes, die geweld, die korrupsie, die morele verval en sedeloosheid nie,

 moet jou selfs nie oor die dood ontstel nie. *“Bly maar net glo!”*

Sal Jesus al die storms in jou lewe stilmaak? Waarskynlik nie.

Sal Hy jou bewaar teen die aanslae van die Bose? Verseker!

Sal Hy al jou kwale en siektes wonderbaarlik genees? Waarskynlik nie.

Sal Hy jou versterk in jou swaarkry om dit te kan verduur? Verseker!

Sal Hy jou uit die dood opwek – verseker!

Sal Hy jou vir ewig laat deel in sy heerlikheid selfs al verdien jy dit nie self nie? Verseker!

Binne die wanhopige omstandighede van daardie dag staan twee dinge helder uit – Jesus se almag en sy oproep tot geloof.

Presies dit is wat uitstaan in elkeen van ons se beproewings, in alle beproewings –

Die eerste is Jesus self, die Seun van God, die Allerhoogste wat sy almag so duidelik openbaar

om enigiets te kan wat Hy nodig ag om God die beste te verheerlik,

selfs as dit sy lewe kos om sy liefde vir jou en my ten toon te stel.

Die tweede, is geloof in Hom wat ons toegang gee tot sy redding, sy liefde, sy troos en sy versterking...

*“Moenie jou ontstel nie. Bly maar net glo!”*

en laat jou geloof vrugte dra van gehoorsaamheid en getuienis van wat die Here alles vir jou gedoen het ...

AMEN.